Педагошки факултет, 76 300 Бијељина, Семберских ратара 1E
СЛУЖБА ЛАИКА У БОГОСЛОВСКОЈ МИСЛИ НИКОЛАЈА АФАНАСЈЕВА И ОЦА ГЕОРГИЈА ФЛОРОВСКОГ
Сваки члан Цркве је пре свега лаик, односно сам чин пријема у окриље Цркве јесте рукоположење у чин лаика. Подела на клирике и лаике произилази из различитости црквених служби, а та различитост не може да постоји без заједничког служења у Цркви. Сви учесници сабрања са својим предстојатељима чине један народ Божији, царско свештенство. Стога је неопходно да молитве Анафоре, која представља централни део Литургије, буду познате свима присутнима како би њихово учешће било реално. Црква, начелно, треба да негује и дух милосрђа, будући да брига Цркве о потребитима произилази из њеног етоса. Друштвени проблем хришћанство види као атак на личност и заједницу личности. Социјална делатност Цркве треба да буде укорењена у литургијском и сотириолошком опиту Цркве, да се неби свела на пуки морализам. Хришћанска љубав није само апстрактни појам, већ конкретни начин живота, који има свој циљ у делотворном служењу другоме. Аутор се бави улогом лаика у животу Цркве, њиховим ангажовањем у харитативној делатности, као и социјалним питањима на које Црква треба да одговори – у духу делатне љубави, бриге о ближњима, сведочећи своју јеванђелску мисију у овоме свету, као једини пут који води спасењу и преображењу целокуне творевине, указујући на њен евхаристијски и саборни карактер.
Сва права задржана (c) 2023 https://creativecommons.org/licenses/by/4.0
МОДУЛАРНА НАСТАВА СТРАНИХ ЈЕЗИКА – ПРЕГЛЕД ИСКУСТАВА У РЕПУБЛИЦИ СРПСКОЈ
Циљ рада јесте да извијести о ставовима наставника страних језика у вези са модуларним приступом настави у средњим стручним школама у Републици Српској, након више од двије деценије од његове имплементације кроз ЕУВЕТ програм Европске уније. Током школске 2018/2019. године проведено је истраживање, студија пресјека, у којој се четрнаест наставника страних језика приједорских средњих стручних школа одговорима на питања отвореног типа изјаснило о предностима и недостацима модуларне наставе. Резултати овог квалитативног истраживања потврдили су јединствену оцјену испитаника: у зачетку програма наставници су били суочени са двије битне препреке. Наиме, први модули за наставу страних језика креирани су за више занимања, без корелације са специфичним потребама сваког од њих. Друга препрека се састојала у чињеници да није постојао нити један уџбеник страног језика који би барем дјелимично задовољио захтјеве модуларне наставе. У раду су, поред осталог, изнесена најбитнија искуства наставника, укључујући и самог аутора, стечена након увођења модуларног приступа у настави страних језика.
КЊИЖЕВНИ ТЕКСТ – ИГРАЧКА ЗА РАЗВОЈ ГОВОРА
У раду се разматра функција књижевноумјетничког текста (дјела) у методици наставе српског језика и књижевности, односно методичком моделу часа језика и књижевности, и методици говорне комуникације, односно методичкој организацији активности васпитача у средњој и старијој васпитној групи. Овом приликом покушава се скренути пажња на чињеницу да функција књижевноумјетничког текста у активности васпитача нема „озбиљност“ у квалитету и квантитету анализе као што има у настави књижевности и језика. Заправо, у организацији наставног часа (гдје је текст предмет образовног рада) садржај и структура текста, нарочито оних елемената који указују на његове умјетничке вриједности, не смију се нарушавати и произвољно мијењати, осим ако је у питању неки стваралачки модел часа. У моделу вртићке активности, књижевноумјетнички текст служи за иницирање и подстицање разговора на релацијама васпитач – група/дијете или дијете – група/дијете. У таквом приступу текст није сам себи сврха и пажња није усмјерена на анализу текста, већ на широку мрежу питања-одговора које текст може да генерише. Чак ни коментари, инспирисани текстом, не морају да се ограничавају на тематику текста.
КАТАРЗА У ИГЛАМО СЕ ЈАТА2 (ПРЕДСТАВЉАЊЕ ЗБИРКЕ ПОЕЗИЈЕ ИГЛАМО СЕ ЈАТА ПЈЕСНИКА ДРАГАНА МАРКОВИЋА)
КРАТАК ПРЕГЛЕД ЕНГЛЕСКЕ КЊИЖЕВНЕ КРИТИКЕ О УЛОЗИ РЕЛИГИЈЕ У ШЕКСПИРОВИМ ИСТОРИЈСКИМ ДРАМАМА
Овај рад даје кратак преглед енглеске књижевне критике о улози религије у Шекспировим историјским драмама. Религија је у овим драмама посебно значајна са аспекта политике, и у том контексту је Шекспир приказује и критикује. Међутим, енглеска књижевна критика није се бавила овим сегментом Шекспировог критичког става према друштву. Бавећи се религиозним димензијама његовог дела та критика је, углавном, расправљала о Шекспировом религиозном убеђењу, већој или мањој заступљености елемената католичанства или протестантизма у његовим драмама покушавајући да га сврста у припадника једне или друге цркве. Улога религије са аспекта политике у Шекспировим историјским драмама је у тим критикама занемарена.
РEKОНЦЕПТУАЛИЗАЦИЈА УЛОГЕ НАСТАВНИКА КРОЗ ЗАКОНЕ У ЦРНОГОРСКОМ ОБРАЗОВНОМ ПРОЦЕСУ
Увођењем реформе образовања миjења се и положај наставника у настави. Активности наставника у остваривању циљева и задатака васпитања су све комплексније. Овај рад се бави проблематиком реконцептуализације улоге наставника у образовном процесу, профилима стручне спреме и промјеном компетенција наставника од тзв. традиционалне до реформисане наставе у Црној Гори. Улога наставника као извора информација реформом образовања прерасла је у улогу којом ће усмјеравати ученике на путу стицања знања. Наставник тако постаје један од три најважнија фактора наставе у којој је ученик субјекат који се мора активно укључити у наставни процес и самосталним радом доћи до властитих сазнања. За такав приступ залаже се теорија конструктивизма по којој ученик личном активношћу своје знање темељи на сопственом искуству. Модерна технологија и виртуално окружење помажу учењу откривањем, али и самообразовању наставника.
АФРИКА И ГРИН: КОЛОНИЗАТОРИ И КОЛОНИЗОВАНИ У РОМАНУ “СУШТИНА СТВАРИ” (1948)
Роман Грејама Грина Суштина ствари (1948) чија се радња дешава у Сијера Леонеу у Западној Африци, британској колонији за вријеме Другог свјетског рата, омогућава нам да се упознамо са начином како су представљани бијелци, људи друге боје коже и сама Африка у то вријеме. Роман се примарно бави темама шпијунаже, љубави, преваре, издаје, као и кључним моралним дилемама. Међутим, овај рад ће се фокусирати на теме из романа које се углавном заобилазе а тичу се колонијалних питања. Постколонијална теорија, концепт другог и маргинализације, ће и послужити као оквир самог рада. Фокус ће првенствено бити ма Гриновом виђењу Африке кроз лик наредника Скобија, јунака који упркос свим недаћама очајнички тражи трачак доброте и правде знајући најгору страну људске природе и суровост природних сила.
ЕФЕКТИ КООПЕРАТИВНОГ УЧЕЊА У НАСТАВИ МОЈЕ ОКОЛИНЕ У ТРЕЋЕМ РАЗРЕДУ ОСНОВНЕ ШКОЛЕ
У савременој теорији и пракси често се истиче слабост и недостатак традиционалне наставе моје околине, a истиче се потреба за унапређивањем васпитно-образовног процеса у цјелини. Један од продуктивних начина реализације наставних садржаја из предмета Моја околина јесте примјена кооперативног учења. Циљ овог истраживања је испитати ефекте кооперативног учења у трећем разреду основне школе у настави предмета Моја околина. Експериментално истраживање проведено је на узорку од 186 ученика трећег разреда. Добијени резултати указују да ученици примјеном модела кооперативног учења у настави овог предмета у трећем разреду основне школе постижу у просјеку боље резултате на тестовима знања него ученици у традиционалној настави. Ставове наставника према примјени модела кооперативног учења у настави предмета Моја околина истажили смо примјеном упитника.Укупан узорак наставника који је учествовао у истраживаљу је 100. Истраживањем су обухваћени наставници разредне наставе који изводе наставу на подручју општина Бања Лука, Србац и Прњавор.
Сва права задржана (c) 2025 https://creativecommons.org/licenses/by/4.0
ПРОБЛЕМСКИ ЗАДАЦИ У РАЗВИЈАЊУ КРЕАТИВНОСТИ КОД УЧЕНИКА МЛАЂЕГ ШКОЛСКОГ УЗРАСТА
Велики дио математике почива на интуицији, нарочито када треба изабрати пут којим ћемо се кретати у развијању креативности путем рјешавања проблемских задатака. Развијање креативности представља један од најважнијих задатака математичког образовања. Математику ћемо наћи у форми и броју листова на грани, у спиралама пужева, саћу пчела, архитектури сњежних пахуљица, облику јаја, симетрији флоре и фауне. Циљ разматрања теме нашег рада је унапређивање наставног процеса и обогаћивање методичким поступцима начине развијања креативности путем проблемских задатака. Експериментални програм који је спроведен може бити добар ресурс учитељима у настојању да се подстакне и развија креативност код ученика млађег школског узраста.
ПЕРЦЕПЦИЈА УЧЕНИКА О УЛОЗИ ФЕСТИВАЛА НАУКЕ У РАЗВИЈАЊУ ИНТЕРЕСОВАЊА ЗА БИОЛОГИЈУ
Фестивал науке представља значајан вид неформалне едукације који ученицима пружа прилику да кроз интерактивне активности стекну нова знања и развију интересовање за науку. Овај рад има за циљ да испита перцепцију ученика о фестивалу науке у контексту развоја њиховог интересовања за биологију. Коришћена је метода анкетирања ученика осмог и деветог разреда који су присуствовали фестивалу. Резултати указују да велики проценат ученика изражава жељу за практичном наставом биологије и истраживачким радом, те вјерује да биологија може утицати на избор њиховог будућег занимања. Иако резултати не могу потврдити узрочно-посљедичну везу, они указују на потенцијалну улогу оваквих догађаја у мотивацији ученика.
ДИГИТАЛНО ПРАВО И СИГУРНОСТ ДЕЦЕ У ОБРАЗОВНОМ ОКРУЖЕЊУ
Развој дигиталних технологија има потенцијал да трансформише образовни систем, омогућавајући на тај начин нову димензију учења и интеракције. Међутим, дигитализација доноси и озбиљне изазове, нарочито у погледу заштите деце у онлајн окружењу. Овај рад истражује правне аспекте заштите дигиталних права деце у образовним установама, са посебним фокусом на регулисање употребе личних података ученика и питања дигиталне безбедности. У раду се анализира европска регулатива и домаће законодавство, испитује се имплементација правних норми у образовним институцијама, и разматрају се конкретни случајеви који указују на слабости постојећих система заштите. Такође, рад се осврће на улогу родитеља и наставника у очувању дигиталне сигурности, са нагласком на превенцију ризика као што су дигитално насиље (cyberbullying), неовлашћено дељење података и крађа идентитета. Кроз детаљну анализу, предлажу се стратешки правци за унапређење дигиталне безбедности, укључујући едукацију свих учесника у образовном процесу, као и имплементацију ефикасних техничких и правних решења у заштити приватности деце.
ПЕРЦЕПЦИЈА ПОДРШКЕ СУПЕРВИЗОРА И КОЛЕГА МЕЂУ НАСТАВНИЦИМА: АНАЛИЗА СТРУКТУРНИХ РАЗЛИКА У ШКОЛАМА РЕПУБЛИКЕ СРПСКЕ
Циљ овог истраживања био је да се испита ниво перципиране подршке коју наставници добијају од својих супервизора и колега, као и да се утврди постојање разлика у доживљају подршке у односу на пол, мjесто рада (град/село), врсту радног ангажмана (на одређено/неодређено вријеме) и врсту радног мjеста (разредна или предметна настава). Истраживање је спроведено на узорку од 704 наставника основних школа у Републици Српској. За прикупљање података коришћена је адаптирана верзија Карасековог упитника, којим се мjере подршка супервизора и подршка сарадника. Резултати показују да нема статистички значајних разлика у перцепцији подршке у односу на испитиване социодемографске и професионалне варијабле. Просjечне вриjедности добијене за обjе скале подршке кретале су се у уском распону од 11 до 12 поена (на скали од 6 до 16), што указује на умjерен до виши ниво перципиране подршке. Ови налази сугеришу релативно уједначену доступност подршке у наставничкој професији, без обзира на индивидуалне или радне карактеристике, што отвара простор за даља истраживања квалитативних аспеката подршке и њене функционалности у пракси.
ЗНАЧАЈ ОБРАЗОВАЊА ЗА ИНТЕГРАЦИЈУ МИГРАНАТА У РЕПУБЛИЦИ СРБИЈИ КАО ДРЖАВИ БЛАГОСТАЊА
Интеграција је битна компонента миграционе политике у случају прилива великог броја миграната другачије културе, а образовање је препознато као кључна тачка, доприносећи развоју личних капацитета миграната, док уједно представља инструмент за побољшање њиховог социјалног положаја. Предмет рада је право на образовање миграната у Републици Србији, која као држава благостања3, тежи гарантовању адекватног животног стандарда свим грађанима. О карактеристикама остваривања права на на образовање миграната сазнајемо методом анализе садржаја нормативних аката на основу којих је ово право гарантовано, као и статистичких извештаја и резултата квалитативних истраживања која се односе на практичне изазове и препорука за побољшање приступа деце миграната образовању. Може се закључити да је за адекватну анализу потребан интегративни приступ квантитативних и квалитативних података, а посебно укључивање перспективе свих актера ангажованих у образовање деце миграната. Анализом је препознат значај мултисекторске, међународне и локалне сарадње и, генерално, подршке невладиног сектора на свим нивоима, а указује се на неопходност приступа заснованог на трауми и културним компетенцијама, како би се унапредио приступ овом праву и тиме допринело одржању социјалног благостања, демократског друштва и мултикултурализма.
Сва права задржана (c) 2024 https://creativecommons.org/licenses/by/4.0
ЕНГЛЕСКЕ ПРИДЈЕВСКЕ СЛОЖЕНИЦЕ СА ЦРТИЦОМ И ЊИХОВИ ПРЕВОДНИ ЕКВИВАЛЕНТИ У СРПСКОМ – АНАЛИЗА КОРПУСА
Овај рад бави се придјевским сложеницама са цртицом у енглеском језику и њиховим преводним еквивалентима у српском. Пошто су енглески и српски два типолошки различита језика, а лексичка композиција није једно од значајнијих обиљежја српског, истраживање смо почели претпоставком да не можемо очекивати значајан број формалних преводних кореспондената. Анализирајући корпус који чини 307 примјера, издвојених из дјела изворно написаног на енглеском језику, које броји 106.169 ријечи, настојали смо да установимо који тип преводних еквивалената је најзаступљенији. Утврдили смо да је овај тип енглеских придјевских сложеница на српски најчешће преведен синтагмама, и то у ~45,92% случајева. Од синтагми, најзаступљеније су придјевске, и оне се јављају у 19,86%. С друге стране, сложенице чине 14% преводних еквивалената, што се у извјесној мјери подудара са сличним досадашњим истраживањима. Када је у питању нулта еквиваленција, забиљежено је 17 примјера (5,53% укупног корпусa) у којима није понуђен адекватан превод на српски језик, или је превод у потпуности изостао.
Модуларни приступ настави у средњим школама Републике Српск ерелативно је нов приступ, који и данас, двадесет и пет година након његовог увођења у наставни процес средњих школа, представља својеврстан изазов за наставнике страних језика. Овај приступ представља својеврсно освјежење и обогаћивање метода учења, које је сада активно и билатерално. Модуларни приступ донио је низ нових метода у учењу и подучавању, али је и посебно обогатио процес оцјењивања, који се у традиционалном приступу наставника сводио на класичне, опробане методе оцјењивања. Циљ овог рада јесте да извијести о резултатима квалитативног истраживања спроведеног међу наставницима страних језика четири средње стручне школе приједорске регије, који су се изјаснили о бираним методама подучавања и оцјењивања у модуларној настави. Резултати ове студије пресјека, чији учесници су активни судионици реформе у приступу настави, својеврсна су препорука наставницима страних језика који тек улазе у свијет модуларног подучавања и активног учења у настави страних језика.
ПРИMJEНА ЗAДATAКA OTВOРEНOГ TИПA У ИЗРAЧУНAВAЊУ OБИMA У ПOЧETНOJ НAСTAВИ MATEMATИКE
У савременој настави математике отворени тип задатака има значајну улогу. Највише пажње у оваквим задацима усмјерено је процесу рјешавања проблема и дискусији, а мање самом резултату. На узорку од 36 испитаника (ученика) спроведено је пилот истраживање чији је циљ био утврдити утицaj зaдaтaкa oтвoрeнoг типa нa eфикaснoст изрaчунaвaњa oбимa у пoчeтнoj нaстaви мaтeмaтикe.У истрaживaњу су кoриштeнe eкспeримeнтaлнa и мeтoдa тeoриjскe aнaлизe. Teхникa кojу смo кoристили je тeстирaњe, a мjeрни инструмeнти нeфoрмaлни тeстoви знaњa (инициjaлни и финaлни).
ПРАВОСЛАВНА ВЈЕРОНАУКА И ПЕДАГОШКОВАСПИТНИ ЗНАЧАЈ ВЈЕРОУЧИТЕЉА
Специфичан положај вјероучитеља се огледа у тајни људске личности која се открива у свјетлости живота у Богу, као и у заједници светих у Цркви. Природно мјесто човјековог васпитања и образовања на нивоу човјекове боголикости је у благодатном и светотајинском искуству јединства са Христом, односно у Цркви. Вјеронаука као школски предмет и вјероучитељ као педагог и васпитач, утичу на морално и духовно усавршавање и усмјеравање ученика. Због тога у специфичним условима школског живота и наставног процеса вјерска поука захтјева од вјероучитеља нарочити молитвено-подвижнички дар љубави и светости како би одговорили свим циљевима и задацима вјерског образовања. Поред свих неопходних компетенција за наставни процес и узвишену педагошку службу, лична светост и искуство благодати дају јединствен печат вјероучитељском позиву и служењу у школи.
AНАЛИЗА БРОЈА УПИСАНИХ И МОГУЋНОСТИ ЗАПОСЛЕЊА СВРШЕНИХ СТУДЕНАТА СТУДИЈСКОГ ПРОГРАМА ФИЗИКА УНИВЕРЗИТЕТА У БАЊОЈ ЛУЦИ ОД ОСНИВАЊА ДО 2022. ГОДИНЕ
Студијски програм Физика Природно-математичког факултета Универзитета у Бањој Луци има традицију дугу 30 година. Уведен јe 1994. године у склопу тадашњег Филозофског факултета. Од оснивања до 2022. године уписано је укупно 549 студента на три различита смјера: Општи, Наставни те Физика и информатика. У раду је приказана анализа броја уписаних студената по годинама и смјеровима, као и анализа могућности запослења свршених студената физике у наведеном временском периоду. Коришћени су подаци из Студентске службе, Факултетског информационог система, који се води и ажурира од 2017/2018. школске године, те подаци из приватних извора. Резултати анализе показују да постоје велике флуктуације у броју уписаних студената у претходном периоду, док се највећи број студената након завршетка студија запошљава у основним и средњим школама у Републици Српској.
Сва права задржана (c) 2024 Сњежана Дупљанин, Драгана Маливук Гак, Синиша Вученовић (Author) https://creativecommons.org/licenses/by/4.0